**Fomandsberetning 2023 for Museums – og Kunstforeningen for Vejen og Omegn**

(fra februar 2023 - februar 2024)

*Af formand for Museums – og Kunstforeningen for Vejen og Omegn Inge Lise Møller Jensen ved generalforsamlingen den 7. februar 2024, der blev afholdt på Vejen Kunstmuseum.*

Hovedopgaverne for foreningen har i det forgangne år været at arrangere og gennemføre 16 forskellige kulturelle arrangementer og udgive 4 udgaver af medlemsbladet K.O.T. Arrangementerne fordelte sig således:

* 4 musikarrangementer
* 4 udstillinger
* 3 foredrag
* 1 rejse
* 1 dagsudflugt
* 1 pop-up arrangement
* 1 kunstkursus
* 1 teaterforestilling

Efter generalforsamlingen blev året skudt i gang med det årlige musikarrangement, hvor der også serveres mad. Det var Tine Lilholt og Klaus Thrane, der stod for underholdningen. Arrangementet blev holdt på Studioscenen 24. februar 2023.

Den 21. marts 2023 var der en skøn klassisk koncert med Eskær Trioen på Vejen Kunstmuseum og senere på måneden var der udstilling med grafiker Lise Burgaard (31. marts - 27. april 2023) på Vejen Bibliotek.

April bød på foredrag med Mette og Lasse fra Egeværk den 19. april 2023 på Vejen Kunstmuseum.

Som optakt til rejsen til Bornholm var der den 2. maj 2023 foredrag med Jørgen Steinicke om Bornholmermalerne på Vejen Kunstmuseum og den 16. –19. maj 2023 var selve rejsen til Bornholm med besøg på blandt andet Bornholms Kunstmuseum, Hjorts Fabrik, Bornholms Keramikfabrik og Grønbechs Gård, der er en kunsthåndværkersammenslutning på Bornholm. Der blev også tid til rundkirker, helleristninger og blomstrende orkideer.

Som noget nyt blev der afholdt et kunstkursus, hvor deltagerne selv skulle forsøge sig med kunsten. Det var et Akvarelkursus med Mia Bartholin Andreasen som underviser, der blev afholdt den 10. juni 2023 på Troldværket.

September bød først på udstilling med billedkunstner Jens Uffe Rasmussen (8. september til den 6. oktober 2023) på Vejen Bibliotek og senere på koncert med det rytmiske kor RAV (Round About Vocals) 20. september 2023.

I forbindelse med åbningen af springvandsudstillingen på Vejen Kunstmuseum var der foredrag om Springvand i Danmark af Oscar Feldbæk Kristensen den 11. oktober 2023 og efterfølgende var arrangeret en springvandsudflugt til København den 14. oktober 2023 med Oscar Feldbæk Kristensen og Teresa Nielsen som guider.

I samarbejde om Vejen Teaterforening og Parkteateret i Frederikssund blev forestillingen Willumsens tre kvinder en realitet den 31. oktober 2023 på Vejen Kunstmuseum.

November bød på hele tre arrangementer. Først udstilling med Pernille Bejer, der viste grafiske værker på Vejen Bibliotek (8. november - 8. december 2023). Derefter en klassisk koncert med Strygekvartetten Arkela, 13. november 2023, i Vejen Kirke. I slutningen af måneden kom en invitation til et besøg på WestStationGallery i Lunderskov, et galleri der er indrettet i den gamle station. Til dette pop-up arrangement viste ejeren rundt i den gamle stationsbygning og den spanske kunstner Patricia Cancelo fortalte om sine værker.

Til slut en fin udstilling med Fanø-kunstneren Marco Brodde (2. – 29. februar 2024) på Vejen Bibliotek, hvor kunstneren fortalte om sine værker og om hvordan de blev til.

**Medlemskartotek**

I forbindelse med genåbningen af Vejen Kunstmuseum i 2022 fik museet et nyt system til administration af årskort m.v. Foreningen fik tilbud om at bruge systemet til administration af medlemmer. Det har der været en del tekniske problemer med og det vil vi gerne beklage. Mange har givet op og det har kostet foreningen en del medlemmer, men vi håber de vender tilbage.

Medlemmer, der måtte have problemer med at få betalt sit eller en ægtefælles kontingent, kan tirsdag til fredag kontakte Vejen Kunstmuseums medarbejdere, der kan hjælpe. Desuden kan kasserer i MKVO, Jan Hansen altid kontaktes for hjælp til betaling af kontingenter.

**Kommende arrangementer**

Se mere i K.O.T., på hjemmesiden: [www.vejenkunstforening.dk](http://www.vejenkunstforening.dk/) og Facebooksiden ”Museums- og Kunstforeningen for Vejen og Omegn”.

**Tak**

Gunna Kjelstrøm og Susanne Storm stopper i bestyrelsen til denne generalforsamling. Jeg vil gerne sige tak til jer begge for samarbejdet og jeres store indsats.

Gunna har været med i bestyrelsen siden 2012 og engageret taget del i arbejdet i både udstillingsudvalget, musikudvalget, lavet plakater og været redaktør for KOT.

Susanne Storm kom ind i bestyrelsen i 2023 og har været med i udstillingsudvalget og kreaudvalget.

Desuden vil jeg gerne sige tak for det gode samarbejde til hele bestyrelsen, Jan Jepsen for revision af regnskabet, Gunnar Hørlyck for at være dirigent ved generalforsamlingen, Marie Ulsdal for at spille til sang. Vejen Kunstmuseum og hele personalet, Vejen Bibliotek, Vejen Menighedsråd og Vejen Teaterforening for samarbejde om arrangementer og Ugeavisen for omtale af vores arrangementer.

**Bestyrelse**

*Bestyrelsen har efterfølgende konstitueret sig med Inge Lise Møller Jensen som formand, Marianne Roland Munch som næstformand og Jan Hansen som kasserer. Øvrige medlemmer er Else Marie Brødsgaard og Peter Simoni og som nyvalgte medlemmer af bestyrelsen er Marie Ulsdal og Kirsten Busk. Som Suppleanter blev Fabienne Knudsen og Ib Petersen valgt.*

***Kontingent***

Kontingentet blev på generalforsamlingen fastsat til 200 kr. Se hvordan du betaler på bagsiden af bladet.